Adjunkminister, nog 4 sterf in ongelukDie ANC in Gauteng se twiet oor Bavelile Hlongwa se dood. (Foto: Twitter) Pres. Cyril Ramaphosa sê hy het met skok en hartseer kennis geneem van die dood van die adjunkminister van minerale hulpbronne, Bavelile Hlongwa (38). Hlongwa en nog vier mense is gisteraand in ŉ ongeluk op die N1 vanaf Polokwane dood. “Die president het ook sy medelye betuig met die gesinne van die vier mense wat saam met die adjunkminister op die toneel dood is toe hulle passasiers wat in ŉ ander ongeluk betrokke was, probeer help het,” het die presidensie in ŉ verklaring gesê. Meer besonderhede oor hoe presies die ongeluk gebeur het, is nie in dié stadium bekend nie. “Die dood van die adjunkminister is ŉ verpletterende en ontydige verlies van ŉ talentvolle, jong leier wat saam met minister [van minerale hulpbronne] Gwede Mantashe ŉ belangrike en dinamiese rol in ons ekonomie gespeel het.” Mantashe het ook sy skok en hartseer oor Hlongwa se dood te kenne gegee en gesê hulle het goed saamgewerk om maniere te vind om uitdagings in hul departement en die res van die land die hoof te bied. Hlongwa is in Mei vanjaar as adjunkminister aangestel. Sy was voorheen onder meer die adjunkvoorsitter van die Nasionale Jeugontwikkelingsagentskap. Sy sal ŉ amptelike begrafnis kry en Ramaphosa het opdrag gegee dat vlae halfstok hang tot ná haar begrafnis.